Eg ber om forståing for at eg ikkje kan gå inn i detaljspørsmål omkring dette prosjektet, men det eg har fått opplyst, er at det ikkje er reguleringsplan for strekninga mellom Naveosen og busetjinga på Maurstad, altså Sollibakkane og Nore. Grunnen til det er sjølvsagt at utarbeiding av reguleringsplan har vore uaktuelt frå Vegvesenet si side, ettersom utbetring av strekninga ikkje har lege inne i handlingsprogrammet. Ein slik reguleringsplan vil det ta om lag eitt år å utarbeide. Så er det sjølvsagt ingen ting i vegen for at ein i samarbeid med vegkontoret lokalt vurderer den typen løysingar som Starheim etterlyser. Det er eit spørsmål som det ikkje er mogleg for meg å gå inn og svare konkret på frå min stad her. Eg kjenner ikkje prosjektet slik i detalj.